Tíz kérdés szerepel majd a kormány új nemzeti konzultációs kérdőívében, írja a Magyar Idők. A kérdések:

Egyetért-e Ön azzal, hogy a népességfogyást nem bevándorlással, hanem a családok erőteljesebb támogatásával kell orvosolni? Egyetért-e Ön azzal, hogy az új családtámogatási programokat a továbbiakban is munkavégzéshez kell kötni? Egyetért-e Ön azzal, hogy a fiatal házaspároknak támogatást kell adni az önálló életkezdéshez? Egyetért-e Ön azzal, hogy több gyermek vállalása esetén több támogatást kell adni? Egyetért-e Ön azzal, hogy a legalább három gyermeket vállaló édesanyáknak kiemelt támogatást kell adni? Támogatja-e Ön azt, hogy az állam ismerje el a valódi főállású anyaság intézményét? Egyetért-e Ön azzal, hogy a beteg gyermeküket otthon ápoló családtagok nagyobb támogatást kapjanak? Egyetért-e Ön azzal, hogy a gyermekeink szellemi, lelki és fizikai fejlődése olyan érték, amelyet a magyar államnak védenie kell? Egyetért-e Ön azzal az alapértékkel, miszerint a gyermekeknek joguk van anyához és apához? Egyetért-e Ön azzal, hogy a gyermekeiket nevelő családoknak járó költségvetési támogatások kétharmados védelmet kapjanak?

A kérdéssor bemutatásakor Novák Katalin, az Emberi Erőforrások Minisztériumának család és ifjúságügyért felelős államtitkára azt mondta,

Európa nincsen könnyű helyzetben, mert egyetlen országban sem elegendő megszülető gyermek ahhoz, hogy a népességüket fent tudják tartani. Mondhatjuk azt is, hogy Európa az üres bölcsők kontinense, nincs elég gyermek. Hiába a jelentős népvándorlás Európa felé, Magyarország a belső erőforrásaira szeretne támaszkodni, mi a magyar gyermekekben látjuk a jövőt.

A kérdőívet papíralapon és az interneten is ki lehet majd tölteni, a határidő december 21. Az íveket már a héten elkezdik postázni, a több mint nyolcmillió küldemény eljuttatása a címzettekhez egy hónapot is igénybe vehet.

Kiemelt kép: MTI Fotó/Bruzák Noémi